KIRJALLINEN KYSYMYS E-3655/00 esittäjä(t): Elly Plooij-van Gorsel (ELDR) komissiolle. Julkisten ja kaupallisten radioyhtiöiden eriarvoinen asema radiotaajuuksista käytävän huutokaupan yhteydessä Alankomaissa.



Virallinen lehti nro 187 E , 03/07/2001 s. 0024 - 0025



KIRJALLINEN KYSYMYS E-3655/00 esittäjä(t): Elly Plooij-van Gorsel (ELDR) komissiolle (23. marraskuuta 2000) Aihe: Julkisten ja kaupallisten radioyhtiöiden eriarvoinen asema radiotaajuuksista käytävän huutokaupan yhteydessä Alankomaissa Alankomaissa valmistellaan vuonna 2001 pidettävää huutokauppaa, jonka on tarkoitus tehostaa radiotaajuuksien jakamista kaupallisten radioyhtiöiden kesken. Kyseessä on huutokauppa, jossa tarjouksia tehdään yhtäaikaa usean eri kierroksen aikana. Toimiluvat myönnetään kahdeksan vuoden määräajaksi, joka on sama kuin valtakunnalliselle julkiselle radiotoiminnalle myönnetty määräaika. Toisin kuin kaupalliset radioyhtiöt julkiset radioyhtiöt saavat taajuudet käyttöönsä maksutta ja lisäksi ne saavat etusijan taajuuksia myönnettäessä. 1. Voiko komissio tutkia, onko taajuuksien myöntäminen julkiselle radioyhtiölle maksutta eräs valtiontuen muoto, joka ei ole yhdenmukainen perustamissopimuksen kanssa? Alankomaiden hallitus ei ole lainkaan ottanut huomioon julkisia radioyhtiöitä kyseisestä huutokaupasta antamassaan kannassa. Siinä viitataan yhtäläisten kilpailuehtojen luomiseen pelkästään kaupallisten radioyhtiöiden välille ottamatta huomioon julkisten ja kaupallisten radioyhtiöiden välisiä suhteita. Alankomaiden hallitus korostaa kaupallisille radioyhtiöille myönnettävien taajuuksien yhteydessä kahta asiaa, jotka ovat eri tyyppisten kaupallisten radioyhtiöiden markkinoille pääsyn parantaminen sekä markkinoiden toimijoiden välisen terveen kilpailun edistäminen. Jälkimmäinen näistä tarkoittaa samojen lähtökohtien luomista kaikille (mahdollisuuksien mukaan) ja markkinakeskittymien syntymisen estämistä. 2. Onko komissio samaa mieltä siitä, että yhtäläisten toimintaehtojen luominen koko tätä alaa varten ja niiden säilyttäminen sekä reilun kilpailun edistäminen radiomarkkinoilla edellyttävät terveitä kilpailuolosuhteita niin kaupallisten radioyhtiöiden välillä kuin myös julkisten ja kaupallisten radioyhtiöiden välillä? Mario Montin komission puolesta antama yhteinen vastaus kirjallisiin kysymyksiin E-3653/00, E-3654/00 ja E-3655/00 (15. helmikuuta 2001) Kuten EY:n tuomioistuin on päättänyt, julkinen televisiolähetystoiminta kuuluu EY:n perustamissopimuksen ja yleisten markkinaperiaatteiden, kuten kilpailu- ja valtiontukisääntöjen, soveltamisalaan. Julkiseen radiolähetystoimintaan voidaan soveltaa etenkin EY:n perustamissopimuksen 87 artiklan (ent. 92 artikla) 1 kohtaa, jos kaikki siinä mainitut ehdot täyttyvät. Valtiontuen voidaan kuitenkin todeta olevan sopusoinnussa EY:n perustamissopimuksen määräysten kanssa. EY:n perustamissopimuksen 86 artiklan (ent. 90 artikla) 2 kohdan mukaan valtiontukea voidaan pitää yhteismarkkinoille soveltuvana, jos se on välttämätöntä yleisiin taloudellisiin tarkoituksiin liittyvän palvelun toteuttamiseksi. Julkisen palvelun yleisradiotoiminnan merkitys on todettu Amsterdamin sopimuksen yhteydessä hyväksytyssä pöytäkirjassa julkisesta yleisradiotoiminnasta. Komission on otettava huomioon tämä tulkitseva pöytäkirja. Pöytäkirjan mukaan julkisen palvelun määritteleminen ja rahoituksen myöntäminen julkiselle palvelulle kuuluu jäsenvaltioiden toimivaltaan, kunhan rahoitus ei vaikuta yhteisön kauppa- ja kilpailuolosuhteisiin sellaisessa laajuudessa, että se olisi yleisen edun vastaista. Komissio ei pysty tässä vaiheessa ottamaan täsmällistä kantaa arvoisan parlamentin jäsenen kysymyksiin, mutta se tulee edellä esitetyn valossa aikanaan arvioimaan EY:n perustamissopimuksessa asetettujen vaatimusten vaikutukset yleisradiotoiminnan osalta. Komissio aikoo tämän vuoden aikana antaa tiedonannon, jossa se selventää kantaansa valtiontuen suhteen.